Työ- ja elinkeinoministeriö

Kirjaamo (tem.kirjaamo@tem.fi) ja Mikko Huuskonen (mikko.huuskonen@tem.fi)

**Viite**: Lausuntopyyntö TEM/1334/03.01.01/2017

# Sivistystyönantajien lausunto esityksestä laiksi Innovaatiorahoituskeskus Business Finlandista ja Business Finland –osakeyhtiöstä

Hallitus esittää Tekesin ja Finpro Oy:n yhdistämistä Business Finland -nimiseksi toimijaksi. **Yhdistämisen tavoitteina** on **hallinnollisen tehokkuuden parantamisen** **lisäksi** muun muassa **yrityspalvelujärjestelmän yksinkertaistaminen ja virtaviivaistaminen** sekä **innovaatiojärjestelmän kansainvälistäminen**. **Sivistystyönantajat pitää tavoitteita kannatettavina.**

Suomalaisten korkeakoulujen ja työelämän välinen yhteistyö on Unescon ja Maailman talousfoorumin yritysjohtajakyselyjen mukaan maailman kärkeä. Sivistystyönantajien viime vuonna tekemän [selvityksen](http://www.sivistystyonantajat.fi/tiedostopankki/437/Korkeakoulujen_tyoelamayhteistyoselvitys_21.5.2016.pdf) mukaan Tekesillä on rahoituksen ja ohjelmatoiminnan kautta ollut suuri rooli yhteistyön rakentajana. Viime vuosien Tekes-rahoitusleikkaukset ovat kohdistuneet enimmäkseen juuri korkeakoulujen ja yritysten yhteistyöhön ja tämä näkyy Tekesin tietojen mukaan varsin selvästi yhteistyön vähenemisenä. **Nykyisen Tekesin toimintoja uudessa Business Finlandissa on tarpeen vahvistaa**.

Esityksen mukaan **Tekesin nykyiset tukimuodot säilyisivät** myös **Business Finlandissa. Tämä on tärkeää.** Lailla ei tule asettaa ennalta poissulkevia kriteerejä korkeatasoisen ja vaikuttavan TKI-toiminnan tukemiselle. Laissa ja erityisesti sitä jatkossa täydentävässä asetuksessa on **oleellista painottaa yritysten ja korkeakoulujen rajapinnan vahvistamista tutkimus- ja innovaatiotoiminnan rahoituksella.**

Tuoreen OECD:n arvioinnin mukaan Suomen innovaatiopolitiikan kehityskohteina on tukea yhtäältä radikaalien innovaatioiden synnyttämistä ja toisaalta pk-yritysten innovaatiotoiminnan lisäämistä. **Yritysten ja korkeakoulujen yhteistyö on keskeisessä roolissa** **näiden tavoitteiden saavuttamisessa**. **Business Finlandilla tulee olla fokus monimuotoisen ja uudenlaisen yhteistyön tukemisessa.** **Business Finlandin tulee kyetä** paitsi nopeaan reagointikykyyn myös **pitkäjänteisen yhteistyön rakentamiseen, jota** syvään osaamiseen perustuvat **radikaalit innovaatiot tarvitsevat kehittyäkseen.**

Yritysten vientitoiminnan edistäminen on tärkeää kaikilla toimialoilla. Business Finlandissa on oltava riittävän laaja näkemys eri alojen erityispiirteistä ja markkinapotentiaalista. **Erityisesti uudet, nousevat alat, kuten koulutusvienti, voivat hyötyä kansainvälistymis- ja vientipalveluista**.

Sivistystyönantajat ry

Minna-Marika Lindström Heikki Holopainen

johtaja asiantuntija